กรมประมง ห่วงใยพี่น้องชาวจังหวัดอุบลราชธานี จากพายุโนรู ระดมเจ้าหน้าที่เร่งช่วยเหลือ
นายเฉลิมชัย สุวรรณรักษ์ อธิบดีกรมประมง กล่าวว่า จากฝนที่ตกสะสมทั่วทุกภูมิภาคของประเทศในขณะนี้ รัฐมนตรีว่าการกระทรวงเกษตรและสหกรณ์ มีความห่วงใยพี่น้องประชาชนเป็นอย่างมากจึงได้มีนโยบายให้ทุกหน่วยงานเร่งปฏิบัติการร่วมกันอย่างเต็มกำลังในการดำเนินการช่วยเหลือพี่น้องเกษตรกรอย่างเร่งด่วน สำหรับในส่วนของกรมประมง มีการมอบหมายให้กองตรวจการประมงส่งเจ้าหน้าที่ตรวจการประมงจากหน่วยป้องกันและปราบปรามประมงน้ำจืดเขื่อนปากมูล และหน่วยป้องกันและปราบปรามประมงน้ำจืดเขื่อนสิรินธร จังหวัดอุบลราชธานี ให้ความช่วยเหลือพี่น้องเกษตรกรและประชาชนที่ได้รับผลกระทบจากอิทธิพลของพายุโนรูในพื้นที่ รวมถึงสั่งการให้ประมงจังหวัดเร่งประชาสัมพันธ์แจ้งเตือนเกษตรกรผู้เพาะเลี้ยงสัตว์น้ำเพื่อเฝ้าระวังป้องกันและเตรียมพร้อมให้ความช่วยเหลือประชาชนผู้ได้รับผลกระทบอย่างเต็มที่ เพื่อให้การช่วยเหลือเกษตรกรผู้ประสบภัยธรรมชาติได้ทันท่วงที นอกจากนี้ ยังได้สั่งการให้หน่วยงานกรมประมงในพื้นที่ ให้ความช่วยเหลือประชาชนและเกษตรกรอย่างเร่งด่วนและเต็มกำลังเพื่อบรรเทาความเดือดร้อนเฉพาะหน้า โดยจัดเตรียมอุปกรณ์ เครื่องมือ กำลังคน พร้อมเรือตรวจการณ์ประมงออกให้ความช่วยเหลือในสภาวะฉุกเฉินที่เกิดอุทกภัยสำหรับความเสียหายด้านประมงในขณะนี้ รวมทั้งแจ้งเตือนภัยให้เกษตรกรได้รับทราบข่าวสารอย่างรวดเร็วและทันต่อสถานการณ์ ขอให้เกษตรกรผู้เพาะเลี้ยงสัตว์น้ำติดตามข่าวสารพยากรณ์อากาศจากทางราชการอย่างใกล้ชิด เพื่อให้การช่วยเหลือเกษตรกรให้เป็นไปอย่างมีประสิทธิภาพสูงสุด